钦定古今图书集成/明伦汇编/人事典/第059卷 > 《迪志诗》汉·傅毅
## 钦定古今图书集成/明伦汇编/人事典/第059卷 > 《迪志诗》汉·傅毅

《汉书》曰：“毅永平中于平陵习章句，因作《迪志诗》。”

“咨尔庶士，迨时斯勖。日月逾遭，岂云旋复。哀我经营，
膂力靡及。在兹弱冠，靡所树立。于赫我祖，显于殷国。
贰迹阿衡，克光其则。武丁兴商，伊宗皇士。爰作股肱，
万邦是纪。奕世载德，迄我显考，保膺淑懿，纂修其道。
汉之中叶，俊乂式序。秩彼殷宗，光此勋绪。伊余小子，
秽陋靡逮。惧我世烈，自兹以坠。谁能革浊，清我濯溉。”
谁能昭暗，启我童昧。先人有训，我讯我诰。训我嘉务，
诲我博学。爰率朋友，寻此旧则。契阔夙夜，庶不懈忒。
秩秩大猷，纪纲庶式。匪勤匪昭，匪一匪测。农夫不怠，
越有黍稷。谁能云作，考之居息。二事败业，多疾我力。
如彼遵衢，则罔所极。二志靡成，聿劳我心。如彼兼听，
则溷于音。於戏君子，无恒自逸。徂年如流。鲜兹暇日。
行迈屡税，胡能有迄。密勿朝夕，聿同始卒。